Dodatok

k správe o transformácii Misie SR pri ES na Stále zastúpenie SR pri EÚ a k Štatútu Stáleho zastúpenia SR pri EÚ

V súvislosti s potrebou rovnomerne rozložiť personálne posilňovanie Stáleho zastúpenia SR pri EÚ na celé trojročné obdobie (2005 - 2007) v duchu správy schválenej vládou uznesením č. 724/2004 zo dňa 14. júla 2004 („Správa o transformácii Misie SR pri ES na Stále zastúpenie SR pri EÚ v súvislosti so vstupom SR do únie, o personálnom dobudovaní stáleho zastúpenia v rokoch 2005 - 2007 a návrh Štatútu Stáleho zastúpenia SR pri EÚ“), taktiež potrebou zjednotenia niektorých otázok týkajúcich sa finančného zabezpečenia diplomatických zamestnancov vysielaných jednotlivými rezortmi a potrebou upraviť čl. 8 schváleného Štatútu Stáleho zastúpenia SR pri EÚ (vo väzbe na zákon č. 312/2001 Z. z. o štátnej službe v znení neskorších predpisov), umožní predložený materiál zracionalizovať proces vysielania nových zamestnancov na Stále zastúpenie SR pri EÚ (ďalej len stále zastúpenie) už v roku 2005 a taktiež umožní efektívne zavádzanie do života novo vytváraných funkcií či pozícií na stálom zastúpení (vedúci oddelení a asistenti).

A/ Personálne posilnenie Stáleho zastúpenia SR pri EÚ v roku 2005 

V súlade s vyššie uvedeným vládou SR schváleným dokumentom, ktorého súčasťou je i „Rámcový plán personálneho posilnenia Stáleho zastúpenia SR pri EÚ v rokoch 2005 - 2007“,  navrhuje sa v roku 2005 zvýšenie systemizácie na stálom zastúpení nasledovne: 

a/ po jednom diplomatickom  zamestnancovi z: ÚV SR, MPSVR SR, MH SR, MVRR SR a po jednom asistentovi z MF SR, MH SR a MP SR; 
b/ o jedno miesto sekretárky: administratívno-technický zamestnanec (pozn.: sekretárske práce pre cca 8-10 diplomatov by boli zabezpečované vyslanou sekretárkou; celkovo bude na stálom zastúpení v roku 2005 pôsobiť päť vyslaných sekretárok); o jedno miesto bezpečnostného tajomníka - vedenie registra utajovaných skutočností a vykonávanie činností súvisiacich s bezpečnostnými otázkami stáleho zastúpenia, ktoré bude obsadené odborným pracovníkom Bezpečnostného odboru MZV SR (vytvorenie miesta si vyžadujú úlohy v oblasti ochrany klasifikovaných dokumentov EÚ, na základe stanoviska NBÚ bol na stálom zastúpení zriadený register utajovaných skutočností).

Návrh na zvýšenie systemizácie Stáleho zastúpenia  SR pri EÚ v Bruseli v roku 2005:

	Systemizovaný počet v r. 2004	Navrhované zvýšenie systemizácie	Systemizovaný počet v r. 2005	Rezorty (vyslanie zamestnancov v roku 2005)	
Diplomati	44 	4	48	ÚV SR, MPSVR SR, MH SR, MVRR SR	
Asistenti
/atašé/	0	3	3	MF SR, MH SR, MP SR 	
ATZ + ZS	10+10	2	12+10	MZV SR	
Spolu	64	9	73		

B/ Návrh na zmenu systemizácie štátnozamestnaneckých miest a zvýšenie počtu zamestnancov pri výkone prác vo verejnom záujme (ATZ) 

Predkladá sa návrh na zmenu systemizácie a počtu zamestnancov pri výkone prác vo verejnom záujme:
1/ Štátnozamestnaneckých miest týchto rezortov: zníženie štátnozamestnaneckých miest o jedno miesto na: ÚV SR, MPSVR SR, MF SR, MP SR, MVRR SR, zníženie štátnozamestnaneckých miest o dve miesta na: MH SR a zvýšenie štátnozamestnaneckých miest o 7 miest na MZV SR. 
2/ Zvýšenie počtu zamestnancov pri výkone prác vo verejnom záujme  o 2 ATZ na MZV SR.

C/ Upresnenia týkajúce sa finančného zabezpečenia vysielaných diplomatických zamestnancov jednotlivých rezortov na Stále zastúpenie SR pri EÚ 

Finančné krytie výdavkov súvisiacich s vyslaním zástupcov iných rezortov na Stálom zastúpení SR pri EÚ v Bruseli je potrebné riešiť nasledovne:

1/ Príslušné rezorty v zmysle bodu B/ tohto materiálu delimitáciou zabezpečia pre rok 2005  za každé jedno navýšené systemizované miesto prevod finančných prostriedkov do kapitoly MZV SR. Rovnako bude potrebné postupovať pri personálnom dobudovaní Stáleho zastúpenia SR pri EÚ v Bruseli aj v rokoch 2006 a 2007. V súlade so zákonom č. 312/2001 Z. z. o štátnej službe v znení neskorších predpisov sa každé presunuté systemizované miesto z jednotlivých rezortov na MZV SR stanoví podľa funkcií (na základe charakteristík platových tried štátneho zamestnanca) nasledovne: tí štátni zamestnanci, ktorých hlavnou pracovnou náplňou bude spolutvorba legislatívy a rozhodovanie o jej podobe sa zaradia do platovej triedy 9, ich predstavení z príslušných rezortov do platovej triedy 10, asistenti do platovej triedy 7. V zmysle vyššie uvedeného bude súčasťou každého delimitačného protokolu konkrétne uvedená funkcia. 

2/ Za každé jedno systemizované miesto dotknutý rezort odstúpi na MZV SR, v zmysle odseku 1/ bodu C/, objem finančných prostriedkov na zabezpečenie svojho, resp. svojich zástupcov vo výške 3,5 – 4,0 mil. Sk/1 osoba v závislosti od konkrétnej funkcie. Výdavky zahŕňajú platy a ostatné osobné vyrovnania, povinné odvody do poisťovní, nájomné a ostatné výdavky súvisiace s pôsobením zástupcov rezortov na Stálom zastúpení SR pri EÚ v Bruseli. Objem finančných prostriedkov sa na základe delimitačného protokolu presunie do kapitoly MZV SR v plnej výške pred vyslaním vždy na celý rozpočtový rok, resp. na obdobie do 31.12. bežného roka (pri nástupe v priebehu roka). Zúčtovanie výdavkov s jednotlivými  rezortmi sa vykoná delimitačnými protokolmi vždy do konca príslušného rozpočtového roka. 

D/ Novelizácia Štatútu Stáleho zastúpenia SR pri EÚ 

V súvislosti s výkladom zákona č. 312/2001 Z. z. o štátnej službe v znení neskorších predpisov zo strany Úradu pre štátnu službu, týkajúcim sa niektorých paragrafov tohto zákona vo väzbe na špecifické otázky systemizácie v prípade vykonávania štátnej služby v cudzine vznikla potreba novelizovať „Štatút Stáleho zastúpenia SR pri EÚ“. Úprava štatútu sa týka článku 8 – zrušenie článku 8 s tým, že odsek 2) je presunutý do článku 7 štatútu.
Potreba novelizácie vyplynula z nesúladu odsekov 3 a 4 článku 8 štatútu so zákonom č. 312/2001 Z. z. o štátnej službe v znení neskorších predpisov, konkrétne § 30.
Súčasťou materiálu „Dodatok k správe o transformácii Misie SR pri ES na Stále zastúpenie SR pri EÚ a k Štatútu Stáleho zastúpenia SR pri EÚ“ je novelizovaný Štatút Stáleho zastúpenia SR pri EÚ. 

Právny výklad:
	
V podmienkach Ministerstva zahraničných vecí SR (ďalej len „MZV“), v súlade s ust. § 9 a ust. § 30 ods. 1 zákona o štátnej službe, predstaveným na zastupiteľskom úrade v cudzine môže byť:

1/ veľvyslanec a to,
a/	ako štátny zamestnanec v stálej alebo nominovanej štátnej službe v služobnom úrade, ktorým je MZV - kariérny diplomat,
b/	alebo ako štátny zamestnanec v dočasnej štátnej službe, vymenovaný podľa  ust. § 25 ods. 1 a 2 písm. b) zákona o štátnej službe, ktorý nie je kariérnym diplomatom;   
2/	iný predstavený vymenovaný na základe výberového konania zo štátnych zamestnancov MZV na systemizované miesto predstaveného v rámci organizačnej štruktúry zastupiteľského úradu (novelizované  ust. § 30 zákona o štátnej službe umožňuje, aby sa na výberovom konaní na miesto predstaveného, ktorý vykonáva štátnu službu v cudzine a ktorého služobným úradom je MZV, mohol zúčastniť iba štátny zamestnanec v stálej alebo nominovanej štátnej službe v tomto služobnom úrade). 
	
To znamená, že v služobnom úrade, ktorým je MZV ako jeden odbor štátnej služby „zahraničné veci“, okrem funkcií veľvyslancov môžu byť ustanovené aj iné, ďalšie funkcie predstavených, ktorí vykonávajú štátnu službu v cudzine. Takými sú napríklad generálni konzuli, riaditelia slovenských inštitútov alebo vedúci oddelení v rámci organizačnej štruktúry jednotlivých zastupiteľských úradov. 
Kompetenciu menovať predstaveného ako štátneho zamestnanca, ktorý bude vykonávať štátnu službu v cudzine a zároveň bude vykonávať funkciu predstaveného,  má iba vedúci služobného úradu MZV. Vo výberovej komisii v súvislosti s výberovým konaním na funkciu predstavený – vedúci oddelenia (podľa čl. 7 Štatútu Stáleho zastúpenia SR pri EÚ) budú minimálne dvaja zástupcovia toho ÚOŠS, do kompetencie ktorého patrí odborná problematika príslušného oddelenia.   

E/ Návrh na zmenu uznesenia vlády SR č. 724/2004 

Uznesenie vlády SR č. 724/2004 zo 14. júla 2004 k „Správe o transformácii Misie SR pri ES na Stále zastúpenie SR pri EÚ v súvislosti so vstupom SR do únie, o personálnom dobudovaní stáleho zastúpenia v rokoch 2005 - 2007 a návrhu štatútu Stáleho zastúpenia SR pri EÚ“ uložilo podpredsedovi vlády pre európsku integráciu, ľudské práva a menšiny, podpredsedovi vlády a ministrovi financií, podpredsedovi vlády a ministrovi hospodárstva, ministrovi pôdohospodárstva, ministrovi vnútra, ministrovi dopravy, pôšt a telekomunikácií, ministrovi práce, sociálnych vecí a rodiny, ministrovi životného prostredia, ministrovi výstavby a regionálneho rozvoja, ministrovi školstva a ministrovi zahraničných vecí predložiť na rokovanie vlády materiál týkajúci sa personálneho dobudovania Stáleho zastúpenia SR pri EÚ  do 30. júla 2004. 
Materiál bol schválený na rokovaní vlády SR s pripomienkou MF SR, aby si rezorty uplatňovali nároky na personálne dobudovanie Stáleho zastúpenia SR pri EÚ v rámci im stanovených limitov na roky 2005 - 2007, v zmysle uznesení vlády SR č. 429/2004 a 582/2004. 
Vzhľadom na to, že uvedený materiál, ktorý určil počty diplomatických zamestnancov jednotlivých rezortov, bol schválený na rokovaní vlády SR 14. júla 2004, predmetné ÚOŠS si nemohli uplatniť požiadavku v rámci návrhu východísk rozpočtu verejnej správy na roky 2005 až 2007 a návrhu dodatku č. 2 k východiskám rozpočtu verejnej správy na roky 2005 až 2007. Vo svojich návrhoch na dobudovanie Stáleho zastúpenia SR pri EÚ  preto žiadali vyčleniť finančné prostriedky v rozpočtovej kapitole Všeobecná pokladničná správa na rok 2005 s účelovým určením pre vyslanie diplomatických zamestnancov jednotlivých ministerstiev na stále zastúpenie. 
K návrhom materiálov rezortov vznieslo zásadnú pripomienku Ministerstvo financií SR, ktoré žiadalo zabezpečiť financovanie personálneho dobudovania Stáleho zastúpenia SR pri EÚ v Bruseli z kapitoly jednotlivých rezortov v rámci limitu schváleného východiskami rozpočtu verejnej správy na roky 2005 až 2007. Vzhľadom na zásadný rozpor jednotlivých rezortov s Ministerstvom financií SR sa personálne dobudovanie Stáleho zastúpenia SR pri EÚ stalo v uvedenom období nepriechodným. 
Na následných odborných rokovaniach organizovaných sekciou pre európske záležitosti ÚV SR bolo odporučené riešiť finančné zabezpečenie personálneho dobudovania Stáleho zastúpenia SR pri EÚ zaradením tejto úlohy medzi prioritné projekty a vyčlenením istého objemu finančných prostriedkov z rezervy vlády SR.
Odbor vládnej agendy ÚV SR bol požiadaný o nezaradenie materiálov rezortov na rokovanie vlády SR vzhľadom na to, že bolo dohodnuté ústne prerokovanie problematiky financovania vyslaných zamestnancov v roku 2005 na úrovni členov vlády SR počas diskusie o rozdelení finančných prostriedkov z rezervy vlády SR na prioritné projekty. Sekcia pre európske záležitosti ÚV SR informovala vedúceho Úradu vlády SR o dôvode nepredloženia materiálov vypracovaných v zmysle uznesenia č. 724 zo 14. júla 2004 na rokovanie vlády SR.
Vzhľadom na vyššie uvedené, návrh uznesenia k predloženému materiálu „Dodatok k správe o transformácii Misie SR pri ES na Stále zastúpenie SR pri EÚ a k Štatútu Stáleho zastúpenia SR pri EÚ“ upravuje v bode C.1. uznesenie č. 724/2004 zo 14. júla 2004 k materiálu „Správa o transformácii Misie SR pri ES na Stále zastúpenie SR pri EÚ v súvislosti so vstupom SR do únie, o personálnom dobudovaní stáleho zastúpenia v rokoch 2005 - 2007 a návrh Štatútu Stáleho zastúpenia SR pri EÚ“ tým, že zrušuje úlohu C.1. uznesenia vlády SR č. 724/2004 zo 14. júla 2004 - predložiť materiál na rokovanie vlády SR v súvislosti s personálnym dobudovaním Stáleho zastúpenia SR pri EÚ.   

Pozn.: V tomto smere však vyplynula úloha, aby jednotlivé rezorty zvážili počet požadovaných zamestnancov na stálom zastúpení už pre rok 2005. Potrebné je prijať model postupného zvyšovania počtu zamestnancov v rokoch 2005 až 2007. 

Záver:

Navrhovanou úpravou systemizácie Stáleho zastúpenia SR pri EÚ v roku 2005 bude stále zastúpenie pripravené plniť náročné úlohy vyplývajúce z plnoprávneho členstva SR v EÚ. Ďalšie upresnenie personálneho posilnenia stáleho zastúpenia pre roky 2006 a 2007 bude vychádzať z vládou schváleného Rámcového plánu personálneho posilnenia Stáleho zastúpenia SR pri EÚ v rokoch 2005 - 2007.